
Tanulmányutam elsődleges célja a tapasztalatcsere volt. Súlyosan halmozottan sérült felnőttekkel dolgozom. Gyógypedagógusként és zenetanárként több mint 10 éve dolgozom a zenetanítás és terápia határterületén. Jelen andragógiai tanulmányaim során kiemelt érdeklődési területem a súlyosan halmozottan sérült felnőttek pedagógiai kísérése. Szakdolgozatomban és OTDK dolgozatomban is az ő zenetanításuk lehetőségeivel foglalkozom. 

Szerettem volna a munkám terápiás oldalát is jobban megismerni. Az intézmény neve MAP (Musica Arte y Progresso- zene művészet és fejlődés), ahol zeneterápiás mesterképzés folyik. A képzés az Aalborgban (Dániában) van akkreditálva, aki európai mesterfokozatot szeretne, az bizonyos feltételekkel az ottani egyetemen fejezheti be a tanulmányait (Spanyolországból online és skyp segítségével), de a tanulókat inkább az itt megszerzett magas szintű gyakorlati tudás, mint a diplomaszerzés motiválja. Az intézmény nemcsak képzést ad, de számos zeneterápiás projektet működtet különböző intézményekben, (ezekre gyakran maga MAP pályázza meg a szükséges forrást) végzett hallgatóinak szupervíziót, továbbképzést is biztosít. (Andragógushallgatóként is nagyon érdekesnek találom ezt a modellt. A képzés 3 éves, és 3 hetente egy hétvégén zajlik, sok online felkészüléssel, és egyéni munkával. Minden évfolyamnak van egy saját tutora.)

A kint létem során egy elméleti blokkal kezdtünk: az intézmény vezetőjével (Patxi de Campo San Vincente) átbeszéltük a tapasztalataimat. Először elméleti anyagokat (cikkeket, könyveket videókat) kaptam tanulmányozásra, majd különböző zeneterapeauták egyéni és csoportos foglalkozásait látogattam meg: intézményben élő demenciában szenvedő paciensekkel, és súlyosan halmozottan sérült felnőttekkel. A gyakorlatban is kipróbálhattam mindazt, amit tanultam: koo-terapeutaként bevontak a foglalkozásokba. A legtöbbet ebből tanultam, illetve a zeneterápiás foglalkozások kiértékeléséből, amit szintén közösen csináltunk. Sok olyan apróságra irányította rá a figyelmemet, ami mellett addig elsiklottam, nem ismertem fel az érdeklődés, bevonódás jeleként. 

A gyakorlat után újabb elméleti blokk következett, beszámoltam a tapasztalataimról, és a kollegák könyveket, anyagokat ajánlottak, ahol a megtapasztalt jelenségek elméleti hátteréről olvashattam, illetve számos anyagot megkaptam elektronikus formában is. Az intézmény több ezer kötetes könyvtárral rendelkezik, számos könyvet az intézmény kiadója fordított spanyolra, de számos angol és spanyol szakkönyv állt a rendelkezésemre. 

A képzés végén az egyik dán professzor Inge Nygaard Pedersen tartott képzést, az egyik nap gyakorlati példákat mutatott be, a másik nap elméleti, kutatás-módszertani előadást tartott a saját doktori témájáról, ami azért volt számomra fontos, mert arra adott példát, hogyan lehet tudományosan és módszeresen megvizsgálni egy szubjektív jelenséget, attitűdöt (az ő esetében a „counter-transference” jelenséget). A képzési nap délutánján egy fiatal zeneterapeuta Elvira Martin mutatta be munkáját, egy pszichiátriai betegekből álló kórust (Arcadia), amely nagyon hasonló értékeket, és társadalmi üzenetet képvisel, mint a Nádizumzum zenekar, akikkel én dolgozom. Számos apró, de fontos szervezési ötletet kaptam, és fontos volt hallani a riportokat a kórus tagjaival, mert az én zenekarosaim (mivel nem tudnak beszélni) nem tudják megfogalmazni mit jelent számukra az együttzenélés.

Az elméleti prezentációk hallatán abból is sokat tanultam, ahogyan a kollegák bemutatták a történeteket, hiszen egy zenei történést nem lehet elmesélni, a felvétel, különösen a nyilvános bemutatás pedig gyakran sérti a személyiségi jogokat. (A felvételek készítésének, lejátszásának technikai részletei hasznosnak bizonyultak számomra, fel is fogom használni a későbbiek során hangzóanyagok, videók felvételénél, bemutatásánál, elemzésénél.)

A gyakorlatban tudom használni majd a zeneterápia könnyen kezelhető, gyorsan kitölthető, de informatív dokumentációit. Sokat tanultam a gyakorlati munkából, ezek a kollegák könnyen nagy kedvvel improvizálnak, a közös zenélésből, hangszerkezelési technikákból is sokat megismertem (néhány fogást tanultam vibrafonon, gitáron).

A kurzus valóban tapasztalatcsere is volt, a zeneterapeutákat érdekelte a munkám, s az ahhoz fűzött megjegyzéseik segítettek jobban megérteni annak terápiás vonatkozásait. Új, ismeretlen hangszer volt számukra a magyar citera, amit magammal vittem, illetve érdeklődve hallgatták Kokas Klára módszerét, amelyet évek óta alkalmazok.

Andragógus hallgatóként a város érdekes meglepetésekkel szolgált, amelyeket a tanulmányaim során mint jó gyakorlatot fel tudok használni. Baszkföld meglehetősen önálló tartomány, s a kisebbségek helyzetéről, az együttélésről pozitív példát adott. Az itt élők számára nagyon fontosak a hagyományaik, a sportjaik, a zenéjük (az idősotthonok demenciában szenvedő lakói is nagyon sok baszk dalra emlékeznek). Mivel a tartomány jobb anyagi helyzetben volt, mint Spanyolország más területei, sokan jöttek ide a jobb megélhetés reményében. Személyes meglátásom szerint békében él egymás mellett több különböző kultúra. 2012-ben ez a város volt Európa zöld fővárosa, s ez a tény alaposan befolyásolja az itt élők szemléletét, többektől hallottam, hogy pl. azóta gyűjti szelektíven a szemetet, mióta itt lakik. Remekül szervezett művelődési házaik (civil központjaik) vannak, ahol negyedéves kurzusokra lehet jelentkezni, ezekre mindig nagy a túljelentkezés. A város komolyan támogatja a sportot, 100 Euro fejében egy évig a város bármelyik sportlétesítményét bármikor igénybe vehetik, és a helyiek, különösen a fiatalok, élnek is ezekkel a lehetőségekkel.  

A tanulmányút fontos hozadéka a sok új ismeretség, kapcsolatban lenni olyan szakemberekkel, akik hasonló területen dolgoznak mint én, akár e-mailen, akár később személyesen megosztani a tapasztalatainkat, látásmódunkat.

Köszönöm, hogy lehetővé válhatott ez a tanulmányút.

